text: - Det er et løft til kulturlivet 
  13 april 2019 kl. 12.34
  Horsens borgmester Peter Sørensen er stolt og glad over, at det var Kristian Kjærlund, som vandt X Factor - og så på hjemmebane.
  Peter Sørensen er lørdag en glad og stolt borgmester i Horsens.
  Ikke blot blev finalen i årets X Factor afholdt i byen, men også vinderen 2019 er fra byen.
  - Det er et løft til kulturlivet - både at vi fik mulighed for at afholde finalen, men også at det blev Kristian, som vandt det prestigefyldte show, siger Peter Sørensen (S) til TV SYD.
  Peter Sørensen kender Kristian Kjærlund, fra han var barn, fordi han har gået i klasse med Peter Sørensens datter.
  - Jeg synes Kristian er gået til opgaven med utrolig stor ydmyghed, men også med rank ryg, og det er super, siger Peter Sørensen. 
  Omkring 3-000 gæster så finalen i X Factor fredag aften i Forum Horsens.
  
  